Source: http://republicanii.ro/sport/17328-ce-solutii-sunt-pentru-antrenorii-centrului-de-copii-si-juniori-de-la-petrolul.html
Timestamp: 2019-02-23 21:30:30+00:00

Document:
Ce solutii sunt pentru antrenorii Centrului de Copii si Juniori de la Petrolul? - Republicanii
Sâmbătă, 23 februarie 2019 - 11:29:26
Blocajul total de la CSM Ploieşti, acolo unde, de ieri, s-a suspendat orice activitate, lasă în aer şi proiectul ce viza trecerea Centrului de Copii şi Juniori al Petrolului la clubul finanţat (vorba vine) de Primăria Ploieşti.
Astfel, deşi în şedinţa Consiliului Local Ploieşti din data de 28 iulie s-a votat trecerea centrului de la Petrolul la CSM Ploieşti, aceasta fiind varianta de continuitate pentru puştii rămaşi fără club după falimentul societăţii lui Dan Capră, iată că a trecut mai bine de o lună de zile şi decizia în cauză nu a produs niciun efect. Atât din cauză că nu există şi un buget aferent activităţii centrului în noua structură, cât şi din cauza blocajului de la CSM ce viza, printre altele, legalitatea PFA-urilor şi, implicit, nu se ştie modalitatea prin care antrenorii ce trec de la Petrolul la CSM pot fi angajaţi.
Astăzi, cu prilejul întâlnirii pe care reprezentanţii CSM Ploieşti au avut-o cu Primarul Adrian Dobre, şi la care au fost prezenţi şi membri ai Uniunii Suporterilor Petrolişti, s-a ridicat şi problema Centrului de Copii şi Juniori, care deja devenise Academie, teoretic, dar, practic, şi-a suspendat, de ieri, activitatea. Şi, cum lucrurile sunt extrem de tulburi în privinţa viitorului clubului, s-a ajuns să se vorbească, la un moment dat, despre căutarea unor soluţii măcar pentru antrenorii de la nivel de juniori. Una ar fi cea cu PFA-uri, în contextul în care documentul trimis de direcţia juridică spre cea economică (ce susţine legalitatea PFA-urilor) nu va fi combătut prin cine ştie ce argumente. Apoi, conform spuselor Primarului Adrian Dobre, ar mai fi, ca variantă, o nouă creştere a organigramei clubului, după cea impusă de trecerea Hipodromului în administrarea CSM Ploieşti, însă, pe lângă alte probleme, ar fi cea a nivelului salariilor (de până la 1.000 de lei lunar) sau, tot avansată de edil, ideea angajării antrenorilor pe... cabinetul primarului. Dar, şi în acest din urmă caz, ar fi destule dileme, una fiind dacă aşa vor figura cei 7 antrenori ce vin de la Petrolul, ce sa va întâmpla cu cei de la CSM Ploieşti. Care, printre altele, sunt neplătiţi de 4 luni au şi „defectul” de a fiinţa pe PFA?
Până una, alta, este derută totală în privinţa grupelor de juniori ce ar fi trebuit să se comaseze sub umbrela CSM Ploieşti, situaţia dramatică existentă la clubul Primăriei alimentând incertitudinea pe care nimeni nu încearcă să o spulbere.

References: CSM 
 CSM 
 CSM 
 CSM 
 CSM 
 CSM 
 CSM 
 CSM